**YLEISTÄ**

Vuosi 2023 jää historiaan ensimmäisenä täytenä kalenterivuotena vailla koronarajoituksia vuoden 2019 jälkeen. Tämä näkyi myös ihmisten liikuntakäyttäytymisessä. Lohjan Liikuntakeskuksen tuottamia palveluita ja liikuntapaikkoja käytettiin vilkkaasti. Neidonkeitaassa saavutettiinkin sen yli viisikymmentävuotisen historian suurin kävijämäärä 305.406 kävijän myötä.

Korona-ajan mukanaan tuomat henkilöstön saatavuusongelmat jatkuivat edelleen vuonna 2023. Ongelmat jopa pahentuivat. Lohjan Liikuntakeskuksessa ongelmia on ollut erityisesti uimavalvojien ja siistijöiden rekrytoinnissa.

Ojamon ja Taimiston vuoden 2023 avatut liikuntapuistot toivat erinomaisen päivityksen lohjalaiseen liikuntapaikkaverkostoon. Molemmissa liikuntapuistoissa kuitenkin puuttuvat huoltorakennukset ja sen myötä asianmukaiset sosiaalitilat. Lohjalaiseen tapaan useassa eri vaiheessa toteutettavat liikuntainvestoinnit eivät olekaan asiakasystävällisin tapa toteuttaa investointeja ja tuskin kustannustehokkainkaan.

Uuden uimahallin suunnittelu jatkui vuoden 2023 aikana ohjausryhmän johdolla. Suunniteltua etenemistä varjosti kuitenkin epäselvyys Lohjan jäähallin kohtalosta. Alkuvuonna 2023 ohjausryhmä linjasi, että vanhaa jäähallia ei enää kannata kunnostaa vaan järkevintä on rakentaa kokonaan uusi jäähalli. Vuoden mittaan jäähallin vaihtoehtoiseksi sijoituspaikaksi esitettiin Kisakallion urheiluopiston aluetta ja asian suhteen tehtiin jatkovalmistelua yhdessä Kisakallion urheiluopiston kanssa. Tammikuussa 2024 ohjausryhmä kuitenkin linjasi, että myös uusi jäähalli tulee sijoittaa Harjun urheilukeskukseen.

Tennarin perusparannus ja laajennus eivät valmistuneet suunnitellussa aikataulussa marraskuun 2023 loppuun mennessä. Vanhoissa rakenteissa ilmenneet ongelmat aiheuttivat yllättäviä viivästyksiä ja urakan valmistuminen siirtyikin vuoden 2024 puolelle

**TALOUS**

**Konserniavustus**

Lohjan Liikuntakeskus Oy:n Lohjan kaupungilta saama konserniavustus vuonna 2023 oli 4.417.650 €. Vuoden 2022 tilinpäätöksessä vastaava luku oli 4.160.420 €. Korotuksen suuruus oli siis 257.230 €.

**Liikevaihto**

Lohjan Liikuntakeskus Oy:n liikevaihto vuonna 2023 oli 1.821.321 €. Vuonna 2022 lii-kevaihto oli 1.542.369 €. Nousua siis 278.952 €. Kasvu selittyy taksojen korotuksilla sekä Neidonkeitaan ennätyksellisillä kävijämäärillä.

**Toimintakulut**

Lohjan Liikuntakeskus Oy:n toimintakulut vuonna 2023 olivat 6.503.667 €. Vuonna 2022 ne olivat 6.057.231 €. Kulut siis kasvoivat 446.436 € eli 7,4 %. Toimintakulujen kasvuun vaikutti mm. työvoimakulujen nousu. Henkilöstökulut ja ulkopuoliset palvelut kasvoivat yhteensä 95.567 €. Vuokrakulut vuonna 2023 olivat 2.296.475 € ja kasvoivat vuoden 2022 vuokrakuluista (2.124.815 €) 8,1 % eli 171.660 €. Vuokrakulut muodostuvat pääosin Lohjan kaupungille maksettavista vuokrista. Merkittävin kustannusten nousu oli kuitenkin toimitilakuluissa vuoden 2022 3.115.069 €:sta 7,5 %:lla (232.177 €) vuoden 2023 3.347.246 €:oon.

**Henkilöstökulut**

Lohjan Liikuntakeskus Oy:n henkilöstökulut vuonna 1.973.821 €. Vuonna 2022 vastaavat kulut olivat 1.956.622 €. Kulut kasvoivat vain 17.199 € (0,9 %) huolimatta palkankorotuksista. Ulkopuolisten palveluiden määrä kasvoi vuoden 2022 171.583 €:sta 249.951 €:oon. Kulut kasvoivat siis 78.368 €:lla eli 45,7 %:lla. Tämä johtuu kroonisen työvoimapulan aiheuttamasta lisääntyneestä vuokratyövoiman käytöstä.

Henkilöstökulut olivat 30,3 % yhtiön kokonaiskuluista (2022; 32,6 %).

Sairauspoissaolojen määrä oli yhteensä 1065 päivää. Vuonna 2022 lukema oli 749 päivää. Lukema selittyy usealla pitkällä sairauslomalla, mutta erityisen huolissaan tulee olla erityisesti uimavalvojien toistuvista ylähengitysteiden ongelmista. Nämä poissa-olot ovat yksilön itsensä lisäksi erittäin ikäviä myös työnantajalle työllistävien sijaisjärjestelyprosessien vuoksi.

**Tiedot sivuliikkeistä**

Lohjan Liikuntakeskus Oy myi jo vuonna 2019 omistamansa Kiinteistö Oy Lohjan Kuplahallien osakkeet, joten yhtiöllä ei enää vuonna 2023 ollut sivuliikkeitä.

**Tutkimus- ja kehittämismenot**

Yhtiön tutkimus- ja kehittämismenot vuonna 2023 olivat 24.147. Vuonna 2022 vastaavat kulut olivat 17,748 €. Tutkimus- ja kehittämiskulut koostuvat pääosin Neidonkeitaassa tehdyistä lakisääteisistä allasvesitutkimuksista sekä vapaaehtoisista pintojen puhtausnäytteistä. Terveystarkastajan vaatimuksesta näytteidenottokertojen määrä nousi vuonna 2023, joka aiheutti 6.399 €:n (36,1 %) kustannusten nousun.

**Hallituksen esitys tuloksen käsittelystä**

Hallitus esittää, että tilikauden ylijäämä 81.019 € siirretään yhtiön voitto- ja tappiotilille.

**Olennaiset tapahtumat tilikauden jälkeen**

Olennaisia päätöksiä tilikauden jälkeen ei ole tehty.

**Arvio riskeistä ja epävarmuustekijöistä**

Taloudelliset riskit Lohjan Liikuntakeskus Oy:n toiminnassa ovat pysyneet entisellä tasollaan. Inflaatio kohonneine energian hintoineen luo vakavan taloudellisen riskin yhtiön toiminnalle. Inflaatio muuttaa myös ihmisten kulutustottumuksia, joka aiheuttaa yhtiölle taloudellisen riskin liikevaihdon laskun muodossa. Toisaalta se voi myös lisätä subventoitujen palveluiden käyttöä kuten vuosi 2023 osoitti. Tehottomat ja päällekkäis-set tietojärjestelmät ja –ohjelmistot luovat Lohjan Liikuntakeskus Oy:lle selkeän operatiivisen riskin. Uhkana ovat hitaat ja tehottomat prosessit, tiedonkulun ongelmat ja huono asiakaspalvelu.

Liikuntapaikkarakentamisen suunta on nurinkurinen kestävän kehityksen tavoitteiden kanssa. Houkuttelevien liikuntaolosuhteiden luomiseksi pyritään luomaan keinotekoisia talviolosuhteita lämpimään vuodenaikaan ja kesäisiä olosuhteita kylmään aikaan. Tämä luo yhtiölle selkeän strategisen riskin. Lohjalaisten liikuttaminen kestävällä ta-valla onkin tulevaisuuden suurimpia haasteita.

Strategisista riskeistä todennäköisimpiä ovat erilaiset maineriskit. Koko ajan kasvava sosiaalinen median käyttö tekee siitä yhä merkittävämmän vaikuttamisalustan. Harkit-semattomalla toiminnalla sosiaalisen median eri kanavilla Lohjan Liikuntakeskuksen mainetta on mahdollista haavoittaa hyvinkin helposti.

Vanheneva infra luo yhtiölle merkittävän strategisen riskin. Tämä korostuu erityisesti uimahalliympäristössä. Hygienian turvaaminen muuttuu koko ajan haasteellisemmaksi ja legionella-bakteerin tai vastaavan leviäminen ikääntyvässä uimahalliympäristössä on todennäköisempää kuin modernissa ympäristössä. Tästä aiheutuva maineriski aiheuttaa haittaa pitkään.

**LIIKUNTAPALVELUT**

**Neidonkeidas**

Neidonkeitaan vuosi 2023 oli kävijämäärältään koko Neidonkeitaan historian suurin. Kokonaiskävijämäärä 305 406 kasvoi edellisestä vuodesta (227 052) peräti 34,5 %. Eniten kasvua oli aikuisuimareiden määrässä 42 %, lapsissa kasvua oli 25 %. Myös kuntosalin asiakasmäärä kasvoi peräti 64 % vuoteen 2022 verrattuna.

Ruuhkaisimmat altaat uimahallin puolella olivat terapia-allas ja lasten opetusallas. Terapia-altaalla suureen suosioon nousseella virtuaalivesijumppanäytöllä käyttökertoja 11 aukiolokuukauden aikana kertyi kaikkiaan 10 097, eli liki 1000 käyttökertaa kuukaudessa. Kun yksi ohjelma kestää keskimäärin 20 min voi altaan todeta olevan täydellä käytöllä liki aamusta iltaan. Omatoimisesti näytön avulla jumppaavien lisäksi myös ohjattuun vesiliikuntaan osallistuvien määrä kasvoi edellisestä vuodesta 27 %.

Syksystä 2022 käyttöön otettu pihasauna Tyynelä on saanut asiakaskunnalta paljon kiitosta. Nähtävissä on myös, että viikonloppuisin lauantait keräävät sunnuntaita enemmän kävijöitä, kun Tyynelä lämpiää vain lauantaisin.

Kesäajalle jo vakiintuneet lyhennetyt aukioloajat olivat uimalassa käytössä kesäkuun ajan ja toukokuussa ja elokuussa sunnuntait pidettiin suljettuina. Kesäkuussa panostettiin erityisesti lasten alkeisuimaopetukseen, järjestämällä eripituisia uimakouluja yhteensä 15 ryhmää.

Kesän huoltotauko pidettiin 1.7.-6.8.2023 ja huoltotauolta palattiin perinteisen henkilökunnan koulutuspäivän kautta, jossa aiheena oli turvallisuus. Koulutuspäivässä keskityttiin Lohjan poliisin edustajien kanssa mahdollisiin uhkaaviin tilanteisiin uimahallissa ja pohdittiin toimintamalleja niihin. Lisäksi harjoiteltiin uimahallin evakuointia tilanteessa, jossa uhkaava asiakas on tunkeutunut uimahalliin.

Arjesta poikkeavia tapahtumia Neidonkeitaalla järjestettiin lapsille (vesisankarit-tapahtuma keväällä ja syksyllä, tonttu-uinnit ja Halloween-tapahtuma) sekä aikuisille (vesitreenitapahtumia ja kynttiläuinnit) yhteensä 12 tapahtumaa vuoden aikana.

**Haikarin sauna**

Myös Haikarin sauna on ollut merkittävässä roolissa lohjalaisten hyvinvoinnin edistäjänä. Haikarin saunan kävijämäärä (22 749) kasvoi 48 % edellisestä vuodesta. Yleisillä vuoroilla etenkin alkutalvi oli varsin ruuhkainen ja jonottaminen saunaan oli enempi sääntö kuin poikkeus. Myös kesä oli tähän asti vilkkain, yksityisvuoroistakin varattuina oli 82 %. Suuret väkimäärät toivat myös haasteita kiinteistön kunnossapitoon. Pesuhuoneen oven sähkölukko on toimintaongelmien vuoksi jouduttu vaihtamaan useasti vuoden aikana, sen kärsittyä kovasta kosteudesta.

Uuden isomman saunatilan saaminen Lohjalle onkin ollut saunan käyttäjien toiveissa. Syksyllä toteutettuun asiakaskyselyyn saatiin 657 vastausta. Vastauksissa nousi eniten esille toive suuremmasta löylyhuoneesta ja erillisistä pesu- ja pukutiloista naisille ja miehille.

**Ohjattu liikunta**

Myös ohjatun liikunnan suoritteet kasvoivat edellisestä vuodesta peräti 39%. Lasten ryhmiä lukuun ottamatta kasvua oli kaikissa asiakasryhmissä, myös koronan seurauksena pois jääneet riskiryhmäläiset palasivat takaisin ryhmiin. Aikuisliikunnan ryhmistä vähiten liikkujia keräsivät rauhalliset vasta-alkajillekin sopivat tunnit. Tähän osaltaan vaikuttanee se, ettei useampaan vuoteen ole pystytty toteuttamaan liikuntaneuvontaa aikuisväestölle resurssivajeen vuoksi.

Erilaisia aloittelijoiden starttikursseja (Rapakunnosta Kuntoon, Liiku ja Voi hyvin, Maastopyöräkurssi, kuntosalikurssit) järjestettiin vuoden aikana yhteensä 10.

Kevään ja kesän aikana järjestettiin myös maksuttomia ulkokuntosaliopastuksia Moision, Haikarin ja elokuussa valmistuneen Aurlahden ulkokuntosaleilla. Aurlahden uusi ulkokuntosali on kerännyt paljon kiitosta sijainnistaan ja laitevarustelustaan.

Lokakuussa Liikuntakeskus otti vastaan myös Sauli Niinistön Kävellään keskustellen- haasteen ja tapasi lohjalaisia asukkaita keskusta-alueen lisäksi, Lohjan asemalla, Ojamolla, Virkkalassa, Saukkolassa, Pusulassa ja Karjalohjalla. Erityisesti kaupungin reuna-alueille toivottiin kovasti lisää vastaavia tapahtumia.

**Liikuntatapahtumat**

Vuoden aikana erilaiset perheliikuntatapahtumat liikuttivat lapsiperheitä monipuolisesti, niin sisällä, kuin ulkonakin, TenavaTohinat Tennarissa ja Nummella, perhepäivät Tennarissa ja Lindkullassa, Taika-Pingviinin retkiä Haikarissa ja Harjulla sekä jäähallissa jäädisco. Tapahtumia toteutettiin yhteistyössä eri yhdistysten ja toimijoiden kanssa.

Pääsiäispolku rakennettiin 29.3.–10.4. väliseksi ajaksi Harjulle, pääsiäispolku kulki metsäpolkuja pitkin Harjun nuotiopaikalle.

Lohjanjärven ympäripyöräily poljettiin 27.5. Tapahtuma koki muutamia uudistuksia, ensimmäistä kertaa oli maantiereitin lisäksi valittavana Gravel-reitti, tapahtumaan oli ennakkoilmoittautuminen ja pyöräilyn päätteeksi oli mahdollista osallistua Neidonkeitaalla After-Bike tapahtumaan.

Kesällä järjestettiin Taimiston padel-kentillä kaksi kaikille avointa padel pelipäivää.

Lohjalaisen Liikunnan päivää ja Taimiston liikuntapuiston ensimmäisen vaiheen avajaisia vietettiin 26.8. Taimiston liikuntapuistossa. Päivän aikana pääsi kokeilemaan erilaisia liikuntalajeja ja tutustumaan Taimiston uusia kenttiä.
Laavujen Kierroksia järjestettiin syksyn aikana yhteensä kolme osatapahtumaa, 17.9. Lohjan Museolla, joka oli myös yksi Lohja700 – juhlavuoden tapahtumista, 8.10. Nummen Saarlammella, 27.10. Iltalaavut Gunnarlan majalla. Gunnarlan iltalaavujen yhteydessä julkistettiin Gunnarlan ulkoilusiltojen nimet. Junaradan ylittävä silta nimettiin Lipastin sillaksi, Leo Lipastin mukaan, joka oli lohjalainen liikunnan ja urheilun moniosaaja, joka toimi aktiivisena liikuttajana useassa lohjalaisessa liikuntaseurassa. Gunnarlankadun ylittävä silta nimettiin Virtakoivun sillaksi, Pekka Virtakoivun mukaan, joka on legendaarinen lohjalaishiihtäjä, joka tunnetaan maailmanlaajuisesti tasatyöntöhiihdon kehittäjänä. Tonttupolun rakennettiin Hiidensalmen rantaraitille ja tonttupolun avajaisia vietettiin 8.12. Avajaisissa oli ohjelmaa perheille ja myös Joulupukki vieraili tapahtumassa, avajaiset keräsi yli 300 osallistujaa.

Erityislapsille ja heidän perheilleen järjestettiin Tempputohinat-tapahtuma 11.12. Routionmäen liikuntasalissa yhteistyössä Lohjan vammaisneuvoston, Kolmen Kampuksen Urheiluopiston ja Routionmäen yhtenäiskoulun kanssa.

**Seuratoiminta**

Lohjalaiset liikuntaseurat liikuttivat aktiivisesti eri ikäisiä kuntalaisia, niin omassa toiminnassaan, kuin yhteistyöllä järjestetyissä tapahtumissa. Liikuntaseuroissa edelleen on näkyvissä koronan vaikutukset, harrastajamäärissä ei ole vieläkään päästy samoihin lukuihin, kuin ennen koronaa.

Keväällä toteutettiin järjestökysely kaikille lohjalaisille järjestöille. Järjestökyselyn vastauksia käytiin läpi Lohjan yhteisessä järjestöillassa toukokuussa. Liikuntajärjestöt kokivat tärkeänä mm., että yhteistyötä Lohjan Liikuntakeskuksen kanssa on tärkeää ja yhteistyötä tulisi tehdä nykyistä enemmän. Myös järjestöjen keskinäisen yhteistyön toivottiin lisääntyvän tulevaisuudessa.

Lohjan Liikuntakeskus järjesti monia liikuntatapahtumia yhteistyössä liikuntaseurojen kanssa, vaikkakin monissa seuroissa on haasteita saada vapaaehtoisia mukaan järjestelyihin. Seurojen kanssa järjestettiin yhteistyössä mm. Laavujen kierrokset, TenavaTohinat, Lohjalaisen Liikunnan päivä.

Tapahtumien lisäksi on yhteistyötä tehty myös erilaisten liikuntakurssien ja koululaisten lomatoiminnan järjestämisessä.

Lohjalaisen Liikunnan päivä järjestettiin ensimmäistä Lohjan Liikuntakeskuksen organisoimana. Lohjalaisen Liikunnan päivä järjestettiin 26.8. Taimiston liikuntapuistossa, jonka hienot olosuhteet mahdollistivat seuroille hyvän tilaisuuden esitellä omaa toimintaansa. Lohjalaisen Liikunnan päivässä oli yhteensä 25 liikunta-alan toimijaa, joista 19 oli liikuntaseuroja.

**LIIKUNTAPAIKAT**

Vuosi 2023 päästiin aloittamaan talvisissa tunnelmissa, kun ulko-olosuhteet saatiin Lohjalle jo reilusti ennen vuoden vaihdetta. Kausi alkoi hyvillä pakkasilla ja lunta saatiin luonnon toimesta jopa niinkin paljon, että Lohja oli hetkellisesti koko Suomen lumisin paikkakunta. Tämä mahdollisti kattavasti latuverkoston avaamisen kaikilla Liikuntakeskuksen hallinnoimilla alueilla. Lumimäärästä johtuen tehtiin päätös olla tykittämättä tekolunta, vaikka siihen olikin varauduttu talkoolaisilla ja päivitetyllä kalustolla.

Ulkojäät saatiin kattavasti myös kuntoon kenttä toisensa jälkeen, kun oikukas talvi alkoi haastamaan olosuhteita. Kenttien perustaminen ulkojäiksi jouduttiin tekemään jopa neljä kertaa alusta, kun vesisateet ja lämpimät asteet huuhtelivat kovan työn tulokset pois. Varsinaiseen ulkojäiden hoitovaiheeseen päästiin aina vain hetkellisesti eikä vaihtelevien lämpötilojen takia jäitä ehditty paksuntaa riittävästi, kun uusi lämpöjakso veivät useimmat kentät aina hiekoille asti. Joustavan henkilöstön avulla saatiin tehtyä nopeita työvuoromuutoksia ja sitä kautta pystyttiin hyödyntämään yöpakkaset jäädytystöissä.

Latupuolella haastoi vaihtelevien säiden lisäksi myös kalusto. Latukoneessa alkoi ilmenemään iän myötä muodostuneita ongelmia ja Paana tavattiinkin valitettavan usein pysäköitynä ladun varteen huoltoa odottamassa. Korjaukset toivat valitettavan paljon lisäkuluja, mutta ennen kaikkea se aiheutti ikävän huoltokatkon latujen hoidossa.

Henkilöstössä tapahtui talviliikuntapaikoilla ennakoimaton tilanne, kun vakinainen latujen hoitaja lähti uusiin haasteisiin kesken talvikauden. Latujen kunnossapito saatiin turvattua sisäisillä järjestelyillä ja kouluttamisella. Lisäksi olosuhteiden puolella haastoi pitkät sairauspoissaolot, mikä näyttäytyi kentillä viiveenä kunnossapidossa. Kevät näytti olevan aikaisessa, kunnes maaliskuun lopulla saatiin vielä pieni takatalvi, jolloin latukone laitettiin vielä viikoksi töihin.

Takatalven takia Ojamon tekonurmen avaaminen viivästyi muutamalla viikolla. Jäähallin kattoon asennetut taipumanseurantalaitteet pääsivät täyteen toimeen ja runsaiden lumisateiden myötä kattoa jouduttiin tyhjentämään yhteensä neljä kertaa talven aikana. Lumentyhjennyksestä muodostui merkittävät kunnossapidon kustannukset. Halli saatiin ennakoimalla pidettyä käytettävissä koko kauden.

Kevään puhkeamista saatiin odotella totuttua pidempään. Viileä kevät vaikutti nurmikenttien käyttöönottoon huomattavasti ja kun kentät lähtivät kasvuun, jouduttiin toteamaan, että Harjun nurmi oli talven jäljiltä lähes kauttaaltaan kuollut. Nurmelle tehtiin kaikki mahdolliset hoitotoimenpiteet mitä omalla kalustolla oli tehtävissä ja urakoitsijalta tilattu kentän täysi kylvö viivästyi urakoitsijan aikatauluhaasteiden takia. Onni tilanteessa oli, että toimintaa saatiin ohjattua Ojamon ja Taimiston uusille tekonurmille. Nurmet saatiin käyttökuntoon kauden edetessä runsaiden työtuntien ja hyvän ymmärtävän seurayhteistyön vaikutuksella.

Kevään muut tehtävät liikuntapaikoilla koostuivat kaikkien ulkoliikuntaolosuhteiden kevätkunnostuksilla ja Kantarelli-frisbeegolfrataa paranneltiin vielä hieman.

Lohja700-juhlavuoden kunniaksi avattiin uusi ulkoilureitti, Neoviuksen-reitti. Reitin 16 eri kohdetta sijaitsee kaupunkikeskustan läheisyydessä, jokaisessa kohteessa on QR-koodin kautta luettavissa lyhyt historiateksti kyseisestä paikasta, historiatekstit on kirjoittanut lohjalainen historioitsija, Torsti Salonen.

Taimiston ensimmäisen vaiheen tenniskentät ja padel-kenttien käyttöönotto tapahtui urakka-ajan puitteissa kesäkuun lopulla ja kentät luovutettiin käyttövalmiina. Olosuhteiden puolelta siis päästiin suoraan perushoitoon ja kentät suoraa pelattaviksi.

Ulkoliikuntapaikkojen hoito toteutettiin osittain kausityöntekijöillä, jotka aloittivat työnsä kevään aikana porrastetusti.

Jäähallin tauko alkoi huhtikuun puolessa välissä, kun Harjun kiekko ei ottanut hallista jatkokautta edellisien vuosien tapaan. Laitoshenkilöstö suuntasi katseet tulevaan huoltotaukoon uimahallin ja jäähallin osalta valmistelevien töiden muodossa.

Liikuntapaikoilla huolehdittiin olosuhteiden kunnossapidosta ja työskenneltiin kilpailu- ja ottelutapahtumien parissa. Liikuntapaikoilla työllistettiin koko kesänä neljä kesätyöntekijää ja kolme täysi-ikäistä kausityöntekijää. Suurin osa ulkoliikunnan resurssista liittyi nurmikenttien hoitoon ja yleiseen siisteyteen sekä kunnossapitoon. Haasteellisen kevään jäljet näkyivät etenkin Harjun nurmessa vielä pitkälle kesään.

Jäähallin kesätauolla suoritettiin tuttuun tapaan kiinteistön huoltotoimia sekä kaukalon kunnostusta ja pohjalaatan pesu. Neidonkeitaalla suoritettiin ns. Normaalista vuosihuollosta poiketen hieman kattavammat kunnostustoimet mitkä johtuvat tilojen iästä ja kovasta käyttöasteesta. Remontteja tehtiin yleisissä tiloissa, pesu- ja pukuhuoneissa, saunoissa, allasosastolla sekä allastekniikkaan liittyen. Liikuntapaikkarakentamisen puolella Lohjalle valmistui Aurlahden uusi monipuolinen ulkokuntosali.

Ojaniitun tekonurmi uusittiin hiekkatekonurmeksi, joka mahdollistaa monipuolisen koululiikunnan, sekä talvella jäädytyksen. Taimiston toisen vaiheen tenniskentät valmistuivat myös urakka-ajan puitteissa. Työ sisälsi uuden pysäköintialueen, kaksi pinnoitettua tenniskenttää, sekä yhden massatenniskentän.

Syyskaudella nurmikentät päästiin sulkemaan ajallaan ja kenttien syyshuollot toteutettiin aikataulussa, mikä lupaa hyvää tulevaa kevättä ajatellen. Jalkapallon toiminnot pystyttiin ohjaamaan tekonurmille suunnitellusti.

Ulkoliikuntapaikat paketoitiin odottamaan talvea ja ulkoilureittien kunnostukset ehdittiin toteuttaa syksyn mittaan. Kantarellireitin yhteyteen rakennettiin ja raivattiin 9-väyläinen frisbeegolfrata ja se valmistui lokakuun lopussa. Loppuvuoden aikana saneerattiin kaikkien ulkoilureittien valaistukset LED- valaisimiksi kaupungin kunnossapitomäärärahalla ja työn toteutti Eltel Networks Oy.

Pakkaset saapuivat ajoissa ja sen myötä tekolumen tykitys päästiin aloittamaan jo marraskuun loppupuolella. Tykitys toteutettiin jälleen talkoilla ja valmis latu päästiin avaamaan joulukuun alussa. Kovin kauaa ei hiihtäjien tarvinnut olla tekolumen varassa, kun runsaat lumisateet mahdollistivat latuverkoston avaamisen jo ennen joulukuun puoliväliä. Luistelualueet saatiin myös käyttöön kattavasti joulukuun aikana.

**YHTIÖKOKOUS**

**HALLITUS**

Hallitus nykyiseen toimikauteen 2023–2025 on valittu 20.6.2023:

**Hallituksen jäsen** **Henkilökohtainen varajäsen**

Kaisa Halme Sari Lahdelma

Timo Jansson Vesa Takala

Harry Heinonen Tom Hillner

Noora Kuusisto Laura Savolainen

Jari Mettomäki Jukka Peippo

Hannu Makkonen Vilho Ojanaho

Anna Mustalahti Heli Järvelä

Laila Kakko Minna Lehtonen

Vesa Suomalainen Juha Heinänen

Raija Lindroos Sanna Lundström

Hallituksen sihteerinä on toiminut johdon assistentti Kati Kinnunen. Hallitus kokoontui vuoden aikana 8 kertaa.

**TILINTARKASTAJAT**

Yhtiön tilintarkastajana vuonna 2023 on toiminut BDO Oy.

**Energiakustannukset**

Lohjan Liikuntakeskus Oy:n energiakustannukset vuonna 2023 olivat yhteensä 700.295 €. Vuonna 2022 energiakustannukset olivat 632.147 €. Kustannukset siis nousivat 68.148 €. Nousu johtuu kulutusten kasvusta ja taksojen nousuista. Energiakustannusten osuus koko yhtiön kustannuksista oli 10,8 % (vuonna 2022, 9,6 %).

**TOIMITUSJOHTAJAN ARVIO TULEVASTA KEHITYKSESTÄ**

Lohjan Liikuntakeskus Oy:n toimintaa ohjaa kaupunkistrategian lisäksi Lohjan Liikuntakeskus Oy:n hallituksen hyväksymä “Lohjan liikuntaohjelma 2025”. Tämä asiakirja muodostaa yhtiön toiminnalle selkeän konkreettiset tavoitteet. Tavoitteisiin pääseminen edellyttää laaja-alaista yhteistyötä omistajan osoittamia lisäresursseja ja uusia, innovatiivisia palveluntuotantomuotoja.

Elokuussa avattava ”uusi” Tennari toimii paitsi lohjalaisten toisena suureena liikuntakeskittymänä niin myös eräänlaisena palveluntuotantolaboratoriona. Yksityisen operaattorin tuottamat kuntosalipalvelut yhdessä vastaanottopalveluita tarjoavan kahvilayrittäjän kanssa osoittavat ajan mittaan, kuinka ne toivat lohjalaisessa, kunnallisessa liikuntatoimen ympäristössä.

Vanhenevasta liikuntainfrasta huolimatta, useat vireillä olevat liikuntainvestointihankkeet luovat vahvaa luottamusta Lohjan Liikuntakeskus Oy:n vetovoimalle ja lohjalaisten liikuntamahdollisuuksille. Lohjan kaupungin tuleekin rakennuttajan roolissa huolehtia, että hankkeille osoitetaan riittävät resurssit projektien laadukkaaseen läpivientiin kuin kunnossa- ja ylläpitoonkin.

Työvoiman saatavuus tulee olemaan Lohjan Liikuntakeskuksen suurimpia haasteita tulevaisuudessa. Tämän vuoksi tulevaisuudessa tulee yhä enemmän satsata rekrytointiprosesseihin sekä henkilöstön hyvinvointiin. Automaation mahdollisuudet työprosesseissa ja digitalisaation kehitys asiakaspalvelussa tulee myös kartoittaa nykyistä paremmin. Näin pystytään takaamaan laadukkaat liikuntapalvelut lohjalaisille myös tule-vaisuudessa. Uusien hyvinvointialueiden ja kuntien yhteistyössä on tulevaisuudessa paljon parantamisen varaa. Liikunnan merkitys kuntien organisaatioissa noussee entisestään. Jatkossa vaaditaan entistä parempaa poikkihallinnollista yhteistyötä, jotta lohjalaiset liikkuvat enemmän ja voivat entistä paremmin.